Sagunt celebra els 19 anys de Pacte Ciutadà contra la Violència de Gènere amb actuacions, performances i l'adhesió de huit noves entitats
24 de novembre 2022

![](/media/0qpfvyjc/c1_mini_m1_galaxixanivpactociudadano_img_5442.jpg?width=850&height=566.9886363636364)

El Pacte Ciutadà contra la Violència de Gènere a Sagunt va celebrar este dimecres el seu XIX aniversari amb una gala que va conjuminar la reivindicació per la igualtat i enfront de les violències contra les dones mitjançant actuacions teatrals, _performances_, música i dansa i en què es van adherir huit noves entitats. Així mateix, es va lliurar el guardó a la guanyadora del premi al cartell per al 25N d'enguany, Maria Jesús Penya López.

![](/media/ntaav4n3/c2p_galaxixanivpactociudadano_img_5431.jpg?width=400&height=267)L'esdeveniment, conduït per Sergi Juesas, de Camí de Nora, va congregar un nombrós públic i va comptar amb la presència de l'alcalde i regidor d'Igualtat, Darío Moreno, així com d’altres membres de l'equip de govern municipal i de la Corporació.

**«Hui volem destacar totes les accions individuals i conjuntes que són fonamentals per a erradicar eixa violència, la violència contra les dones; les accions que constituïxen una font de suport i resiliència per a les dones que han patit violència i que han pogut eixir avant; accions que demostren compromís, implicació, ètica i que fan sentir a totes les dones que no estan soles en cap moment, ni abans, ni durant, ni després de qualsevol agressió masclista»**, va manifestar durant la seua intervenció el primer edil.

La gala va començar amb la projecció d'un videoclip de la cançó composada per a l'ocasió i cantada per l'alumnat i el professorat de l'Escola de Persones Adultes Miguel Hernández i va continuar amb dos actuacions teatrals de l'alumnat d'ESO de l'IES María Moliner. Posteriorment es va projectar un vídeo performatiu sobre els models de cossos normatius respecte a la dona a càrrec de l'IES Jorge Juan, al qual va seguir l'elaboració en directe d'un collage reivindicatiu, acompanyat de poesia, per alumnat de l'IES Eduardo Merello.

![](/media/laznx5b5/c3pa_galaxixanivpactociudadano_img_5398.jpg?width=400&height=267) ![](/media/feqahwsw/c3pb_galaxixanivpactociudadano_img_5410.jpg?width=400&height=267)

Tot seguit, l'alumnat de l'IES Clot del Moro va oferir una _performance_ de dansa inspirada en les violències física i sexual contra la dona que va ser enormement aclamada pel públic present. L'IES Jaume I va enviar un audiovisual reivindicatiu que es va projectar a continuació i, posteriorment, l'Escola Municipal de Teatre va oferir una representació teatral que va posar el punt final a les actuacions, abans de donar pas al lliurament del premi al millor cartell d'enguany per al 25N i al lliurament d'unes litografies elaborades per l'artista Elena Uriel a les huit entitats noves que s'han adherit al Pacte.

![](/media/isllgrrf/c4_galaxixanivpactociudadano_img_5413.jpg?width=850&height=566.9886363636364)

**«Necessitem més pactes com el que hui commemorem»**, va agregar Moreno. **«Davant totes estes violències masclistes tenim un gran repte: actuar de manera estructural i preventiva, i comptar amb tota la població, amb homes i dones; perquè les dones han de poder gaudir de vides lliures i dignes en qualsevol espai i àmbit, i este ha de ser l'eix de totes les societats democràtiques i de les seues institucions»**, advocava. **«Només així, teixint aliances i complicitats entre dones i homes, podrem construir un teixit comunitari i una xarxa de recursos per a garantir la qualitat de vida per a totes les dones i tots els col·lectius que encara, a dia de hui, viuen oprimits en esta societat»**, va puntualitzar.

Les huit entitats que des d'ara formen part del Pacte Ciutadà contra la Violència de Gènere a Sagunt són la Farmàcia José Ramón Montesinos; Flores Vidal; FilmArse Producciones; el centre de reconeixement mèdico-psicològic El Puerto; la Fundació ADSIS; l'Associació APROSAM; l'Associació INSPROJECT; i l'Associació Cultural Teatre Bambant. Amb estes huit, ja són 325 entitats les que s'han adherit al Pacte al llarg d'estos 19 anys. **«Això és un motiu d'alegria. Gràcies per fer un pas avant, gràcies per esta lluita col·lectiva per la igualtat, gràcies per lluitar contra la violència de gènere»**, els va aplaudir l'alcalde.

![](/media/z5cpzfie/c5_galaxixanivpactociudadano_img_5421.jpg?width=850&height=566.9886363636364)

L'alcalde va repassar les dades sobre violència contra les dones a la Comunitat Valenciana, Espanya i Europa, **«un problema de gran envergadura que any rere any persisteix»**, i va tindre un especial record per a la dona assassinada al Port de Sagunt: **«L'any passat vam viure molt de prop, amb tristesa i preocupació, esta violència, amb l'assassinat d'una de les nostres veïnes»**.

**«Davant este greu problema social i polític hem de lluitar de manera ferma per a erradicar tot tipus de violència cap a les dones i per a atendre i acompanyar-les a elles, i a les seues filles i fills, que la veuen de tan a prop»**, va reclamar el primer edil.

**«És una alegria que cada vegada siguem més persones, més part de la nostra societat, lluitant contra la violència de gènere, però inevitablement també hem de confrontar l'horror del qual parlem»**, va concloure Moreno.

![](/media/iuobu50h/c_galaxixanivpactociudadano_frame05.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/gala-xix-aniversari-pacte-ciutada-contra-la-violencia-de-genere-sagunt-2022-11-24/ "Facebook")
*   [](http://twitter.com/share?url=https://aytosagunto.es/va/actualitat/gala-xix-aniversari-pacte-ciutada-contra-la-violencia-de-genere-sagunt-2022-11-24/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/gala-xix-aniversari-pacte-ciutada-contra-la-violencia-de-genere-sagunt-2022-11-24/ "Linked In")
*   [](mailto:?body=https://aytosagunto.es/va/actualitat/gala-xix-aniversari-pacte-ciutada-contra-la-violencia-de-genere-sagunt-2022-11-24/)